LV Eiropas Savienības Oficiālais Vēstnesis C 358/11

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 358/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu.

OLIVE DE NÎMES

ES Nr.: FR-PDO-0105-01284 – 21.11.2014.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Syndicat des AOP Olive et Huile d’Olive de Nîmes Mas de l’Agriculture - 1120 Route de Saint Gilles 30900 Nîmes FRANCE Tālr. +33 466045034 Fakss +33 466045031 E-pasts: olive.nimes@orange.fr

Nimas olīvu un olīveļļas arodapvienību veido Olive de Nîmes ražotāji un pārstrādātāji, un tai ir likumīgas intereses iesniegt grozījumu pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☒ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☐ Saikne — ☒ Marķēšana — ☒ Cits: kontrole

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta apraksts

Apraksts ir papildināts, pamatojoties uz ACVN atzīšanas sākotnējo dekrētu, lai precizētu, ka Olive de Nîmes olīvām ir gluda miziņa un stingra konsistence.

Lai labāk raksturotu produktu, ir iekļauta Olive de Nîmes kraukšķīguma pakāpe (augstāka par 3 pēc Starptautiskās Olīvu padomes (COI) skalas).

Ģeogrāfiskais apgabals

Specifikācijā ir iekļauti zemesgabalu identifikācijas noteikumi. Tāpat ir iekļauts saraksts ar darbībām, kuras jāveic ģeogrāfiskajā apgabalā un kuras palikušas nemainīgas kopš nosaukuma atzīšanas valsts līmenī.

Izcelsmes apliecinājums

Saskaņā ar izmaiņām valsts normatīvajos aktos nodaļa “Pierādījumi par produkta izcelsmi ģeogrāfiskajā apgabalā” ir konsolidēta, proti, tajā iekļauti obligātie noteikumi par deklarēšanu un reģistru kārtošanu attiecībā uz produkta izsekojamību un ražošanas apstākļu pārraudzību.

Turklāt šajā nodaļā ieviesti precizējumi un papildinājumi vairākos noteikumos, kas saistīti ar reģistriem un deklarāciju dokumentiem un kas ļauj nodrošināt produkta izsekojamību un atbilstību specifikācijas prasībām.

Ražošanas metode

Papildus tīri formālām izmaiņām specifikācijā ir grozīti turpmāk minētie noteikumi.

Stādījumu biezība: ir iekļauti noteikumi attiecībā uz stādījumu biezības parametriem, proti, minimālā platība 24 m2 uz vienu koku (“šī platība iegūta, reizinot attālumu starp koku rindām ar attālumu starp kokiem”), un tas ir darīts gan skaidrības labad, gan tāpēc, lai būtu vieglāk kontrolēt šā noteikuma ievērošanu. Tāpat specifikācijā ir ieviests precizējums par kokiem, kuri pārcieta 1956. gada salu, jo, ņemot vērā pēc sala veikto koku apzāģēšanu tuvu zemei un jaunu dzinumu ataudzēšanu, attiecīgajiem kokiem ir izveidojušies vairāki stumbri. Šādā gadījumā attālums starp kokiem var būt mazāks par 4 metriem.

Koku zaru nogriešana: noteikums par nogriezto zaru izvešanu no dārza ir svītrots, jo saskaņā ar izmantotajām metodēm nogrieztos zarus var sasmalcināt uz vietas, nevis obligāti jāizved no zemesgabala.

Raža: ir svītrots noteikums, kas attiecas uz ražas apjoma pārsniegšanu un kritumu, jo šī atkāpe nav uzskatāma par piemērotu.

Ražas novākšana: administratīvās vienkāršošanas nolūkā ražas novākšanas sākuma datumu nosaka Nacionālā izcelsmes un kvalitātes institūta (INAO) direktors, nevis ar ministriju lēmumu, kā tas bijis iepriekš.

Turklāt ir precizēts formulējums, kas attiecas uz koku vecumu, no kura kokus var sākt izmantot ražošanai — kokiem zemesgabalā jābūt “augušiem 5 gadus”, nevis jābūt “5 gadus veciem”; tas ir darīts, lai precizētu šo noteikumu kontroles vajadzībām.

Ir svītrots noteikums par to, ka olīvas, kas uzlasītas no zemes, ir jāglabā atsevišķi no olīvu partijām, kuras tiks izmantotas, lai iegūtu produktu, ko apzīmē ar šo ACVN. Šis svītrojums neskar ražas novākšanas nosacījumus tādā ziņā, ka specifikācijā ir precizēts, ka olīvas jānolasa no koka.

Olīvu uzglabāšana: specifikācija ir papildināta ar precizējumu par laikposmu starp olīvu novākšanu un olīvu saņemšanu pārstrādes cehā (48 stundas), un laikposmu starp olīvu saņemšanu pārstrādes cehā un olīvu pārstrādi (48 stundas). Šādā redakcijā specifikācija ir precīzāka par spēkā esošo specifikācijas redakciju (4 dienas, no kurām ne vairāk kā 2 dienas starp ražas novākšanu un tās nogādi pārstrādes cehā) un atvieglo kontroli. Formulējums “redeļu kastes” ir aizstāts ar formulējumu “caurumotas kastes”, kas ir precīzāks.

Prasības attiecībā uz pārstrādi: redakcija ir papildināta ar plankumainas olīvas definīciju: “neraksturīga krāsa, epidermas defekts, kas neskar mīkstumu”. Atsauce uz sačokurotiem augļiem ir svītrota, jo tā bijusi iekļauta divas reizes.

Olīvu iepakošana: maksimālā ietilpība – 8 kg olīvu neto svara (bez šķidruma) – nav mainīta, bet papildināta ar līdzvērtīgu maksimālo bruto svaru – 12,5 kg.

Marķēšana

Ir panākts, lai ar šo nosaukumu apzīmētā produkta marķējuma specifiskās norādes atbilstu Regulas (ES) Nr. 1151/2012 noteikumiem: proti, pievienots pienākums izmantot Eiropas Savienības ACVN logotipu un norādi appellation d’origine protégée (aizsargāts cilmes vietas nosaukums) vai AOP (ACVN), aizstājot valsts norādes.

Cits: kontrole

Ņemot vērā valsts normatīvo aktu izmaiņas, nodaļa “Valsts prasības” noformēta tabulas veidā, norādot galvenos kontrolējamos parametrus, to atsauces vērtības un vērtēšanas metodi.

Ir iekļauta par kontroli atbildīgās iestādes kontaktinformācija, kas aizstāj kontroles struktūras kontaktinformāciju, lai novērstu specifikācijas grozījumus gadījumā, ja kontroles iestāde mainās.

VIENOTS DOKUMENTS

OLIVE DE NÎMES

ES Nr.: FR-PDO-0105-01284 – 21.11.2014.

ACVN ( X ) AĢIN ( )

1. Nosaukums

Olive de Nîmes

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Olive de Nîmes ir “Picholine” šķirnes veselas olīvas izteikti zaļā krāsā, ar gludu miziņu un stingru konsistenci un bez kātiņiem. Tās nav ne sadalītas uz pusēm, ne sagrieztas.

Olīvu rūgtumu novērš, mērcējot tās kālija vai nātrija sārma šķīdumā, kura blīvums nepārsniedz 1 032. Pēc mērcēšanas, kad rūgtums ir daļēji izzudis, sārma šķīdumu nomaina ar tīru dzeramo ūdeni olīvu skalošanai. Pēc tam olīvas ievieto jūras sāls šķīdumā.

Olīvas ir kraukšķīgas, un to kraukšķīguma pakāpe ir augstāka par 3 pēc Starptautiskās Olīvu padomes (COI) skalas. Olīvas ir sulīgas, tām ir raksturīgs sviesta un riekstu smaržas sajaukums un sāļa garša.

Olīvu minimālais izmērs atbilst, augstākais, 34 augļiem 100 gramu kopsvarā.

Produkta partijām ir jābūt viendabīgām pēc krāsas un izmēra.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem ražošanas posmiem jānorit noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produkta iepakošana galapatēriņam noteikti jāveic ģeogrāfiskajā apgabalā, un izmantoto tvertņu ietilpība nedrīkst būt lielāka par 8 kg (neto svars bez šķidruma).

Nepieciešamību iepakot produktu noteiktajā apgabalā nosaka produkta vārīgums. Olive de Nîmes olīvas ir vārīgi augļi, tāpēc darbības ar tām ir jāsamazina līdz minimumam. Tās ir jutīgas pret triecieniem (paliek iebojājumi) un temperatūras izmaiņām, kas var rasties pārvadāšanas laikā.

Iepakošana palīdz saglabāt un aizsargāt olīvas. Turklāt iepakošana nodrošina labāku izsekojamību.

Olive de Nîmes iekonservē šādi: novietojot aukstumā vai palielinot sālījuma sāls koncentrāciju, vai pasterizējot, vai arī novietojot inertās gāzes vai aizsargatmosfēras vidē.

3.6. Ar reģistrēto nosaukumu apzīmētā produkta marķēšanas īpašie noteikumi

Papildus obligātajām norādēm, kas paredzētas pārtikas produktu marķējuma un noformējuma prasībās, ar aizsargāto cilmes vietas nosaukumu Olive de Nîmes apzīmēto olīvu marķējums ietver šādas norādes:

— cilmes vietas nosaukums Olive de Nîmes,

— uzraksts “aizsargāts cilmes vietas nosaukums”.

Šīs norādes izvieto vienā un tajā pašā etiķetes vizuālajā laukā.

Tās veido no saskatāmām, salasāmām, neizdzēšamām un pietiekami lielām rakstzīmēm, kuras ir labi redzamas uz fona, kurā tās iedrukātas, lai šīs norādes pietiekami skaidri izceltos starp citām rakstveida norādēm un attēliem;

— Eiropas Savienības ACVN simbols.

4. Ģeogrāfiskā apgabala īsa definīcija

Olive de Nîmes ražošanas ģeogrāfiskais apgabals aptver Gāras [Gard] olīvu audzēšanas reģionu un Ero [Hérault] austrumu daļu, izņemot Kosu [Causses], Sevēnu [Cévennes] kalnus un Kamargu [Camargue].

Tā dabiskās robežas ir Ronas [Rhône] upe austrumos un Kamargas reģions dienvidos. Ziemeļos to norobežo klimatiskā robeža, kas atbilst “Picholine” šķirnes olīvu izplatības robežai; ziemeļaustrumos to norobežo Gāras departamenta robeža (tukšaines masīvi, kuru augstums sasniedz 300 metru). Rietumos robežu veido Vidurlas [Vidourle] ieleja virzienā no Ganžas [Ganges] uz Piksenlu [Pic St Loup] un Lezu [Lez], kas atbilst turienes mežaino kalnu robežām.

Ražošanas apgabals aptver 223 apdzīvotas vietas, no kurām 183 atrodas Gāras, bet 40 – Ero departamentā.

Olīvas ievāc un pārstrādā ģeogrāfiskajā apgabalā, kas aptver turpmāk minēto kantonu un pašvaldību teritorijas.

Gāras departaments:

šādu kantonu visu pašvaldību teritorija pilnībā: Aramon, Lédignan, Marguerittes, Nîmes, Quissac, Saint-Chaptes, Saint-Mamert-du-Gard, Sommières, La Vistrenque.

Šādu kantonu pašvaldību teritorija: Anduze (izņemot šādas pašvaldības: Générargues, Saint-Sébastien-d’Aigrefeuille), Remoulins (izņemot šādas pašvaldības: Pouzilhac, Valliguières), Rhôny-Vidourle (izņemot Aimargues, le Cailar), Sauve (izņemot Fressac pašvaldības teritoriju), Uzès (izņemot La Capelle-et-Masmolène pašvaldības teritoriju), Vézénobres (izņemot Brouzet-les-Alès pašvaldības teritoriju);

šādu pašvaldību teritorija: Alès; Allègre-les-Fumades (daļēji); Aubord; Beaucaire (daļēji); Bellegarde (daļēji); Belvezet; Bernis; Bouquet; Conqueyrac; Fons-sur-Lussan; Fontarèches; Générac; Goudargues (daļēji); Jonquières-Saint-Vincent; La Bruguière; La Cadière-et-Cambo; Lussan; Méjannes-Les-Alès; Mons; Rochefort-Du-Gard; Saint-Christol-les-Alès; Saint-Gilles (daļēji); Saint-Hilaire-de-Brethmas; Saint-Hippolyte-du-Fort; Saint-Laurent-la-Vernède; Saint-Privat-des-Vieux; Saze; Vallérargues; Vauvert (daļēji); Verfeuil (daļēji).

Ero departaments:

šādu kantonu pašvaldību teritorija: Castries (izņemot Jacou); Claret (izņemot Ferrières-les-Verrerie); Lunel (izņemot šādas pašvaldības: Marsillargues, Saint-Just, Saint-Nazaire-de-Pézan);

šādu pašvaldību teritorija: Les Matelles, Moules-et-Baucels, Saint-Bauzille-de-Montmel, Sainte-Croix-de-Quintillargues, Saint-Jean-de-Cuculles, Saint-Mathieu-de-Tréviers, Saint-Vincent-de-Barbeyrargues.

Attiecībā uz tām pašvaldībām, kuru teritorijas ģeogrāfiskajā apgabalā iekļautas daļēji, katrā pašvaldībā nodota glabāšanā karte, kurā skaidri norādītas ražošanas apgabala robežas. Attiecībā uz šīm pašvaldībām kartogrāfiskais zonējums apskatāms valsts kompetentās iestādes tīmekļa vietnē saskaņā ar INSPIRE direktīvas prasībām.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ražošanas apgabalam ir raksturīga ainava ar pakalniem un nogāzēm, kuru augstums virs jūras līmeņa kopumā nepārsniedz 350 metrus. Apgabalam raksturīgas kaļķakmens augsnes, kas ir mazauglīgas. Šeit valda Vidusjūras klimats, kam ir raksturīgs izteikts sausums vasaras periodos un stipras lietusgāzes rudenī. Šim reģionam ir raksturīgi vēji, jo īpaši mistrāls, kas pūš no ziemeļiem, kā arī var būt bargas ziemas.

Olive de Nîmes kā galda olīvas ir pazīstamas ražošanas apgabalā kopš 18. gadsimta, un to izcelsme ir šā nosaukuma ģeogrāfiskā apgabala Collias pašvaldības teritorijā.

Pēcāk “Picholine” vārdā sāka saukt olīvkoku šķirni, kas selekcijas ceļā izaudzēta no “Plant de Collias” šķirnes un bija īpaši piemērota tolaik izmantotajai rūgtuma pazīmes izpausmes mazināšanas metodei “à la Piccolini”: no koka nolasīja tikai visskaistākos un stingrākos augļus.

XIX gadsimta otrajā pusē ķīmiķi sāka gatavot nātrija sārma šķīdumu, kas ļāva apstrādāt olīvas lielākos, rūpnieciskos daudzumos.

Augļa garšas īpašības un olīvkoka botāniskās īpašības ir veicinājušas “Picholine” šķirnes izplatību ārpus tās izcelsmes apgabala.

Tomēr Gāra joprojām ir galvenais Francijas departaments, kurā ražo “Picholine” zaļās olīvas. Nav šaubu, kas tas ir saistīts ar “Picholine” šķirnes izturību, kas ļāva tai pilnībā pielāgoties ražošanas apgabala augsnes un klimatiskajiem apstākļiem. “Picholine” šķirne ir visizplatītākā Nimas baseinā, kurā tā ir arī radusies, savukārt Sevēnu priekškalnē ir sastopamas arī citas vietējās šķirnes. Gan Collias pašvaldības teritorijā, gan apkārtējos ciemos var atrast vairāk nekā 200 gadu vecus “Picholine” olīvkokus.

Olive de Nîmes ievāc un pārstrādā “Picholine” šķirnes cilmes vietā. Zemos olīvkoku dārzos olīvas vāc ar rokām, kamēr tās vēl ir zaļgatavībā. Pēc tam tās apstrādā pēc tradicionālās izmantotās metodes, kam raksturīga “samazināta pienskābā rūgšana”, proti, veselas olīvas mērcē kālija vai nātrija sārma šķīdumā, kura blīvums nepārsniedz 1 032.

Pēc mērcēšanas, kad olīvas ir daļēji zaudējušas rūgtumu, sārma šķīdumu nomaina ar tīru dzeramo ūdeni.

Pēc tam olīvas ievieto jūras sāls šķīdumā, kura blīvums nav lielāks par 1 060. Atļauts izmantot citronskābi un pienskābi, kas samazina šķīduma pH līdz 4,7.

5.2. Produkta specifika

Olive de Nîmes piemīt šādas raksturīpašības:

— tīrs zaļais tonis,

— kraukšķīgums,

— sviesta un riekstu aromāts,

— izteikti sāļa garša, kas nenomāc aromātu.

Galapatērētājiem šīs olīvas piedāvā sālījumā vai vakuumiepakojumā, un partijas vienmēr ir viendabīgas krāsas un izmēra ziņā.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Pateicoties ilgajai olīvu audzēšanas vēsturei ģeogrāfiskajā apgabalā, zinātība par olīvu dārzu kopšanu un par olīvu ražošanu ir tikusi nodota no paaudzes paaudzē.

“Picholine” šķirne, no kuras iegūst Olive de Nîmes, ir salizturīga, un tās augļi ar stingrajiem kātiņiem spēj pārciest spēcīgos rudens vējus.

Dabas vides radītie ierobežojumi nosaka šādas audzēšanas īpatnības: kokus tradicionāli audzē zemus gan tādēļ, lai atvieglotu galda olīvu novākšanu vēl zaļgatavībā, gan tādēļ, lai koki varētu izturēt vēju.

Ražu novāc ar rokām. “Picholine” augļa ziedkātiņš ir ļoti stingrs, un tāpēc nav pieļaujama mehanizēta novākšana, jo tās laikā olīvas var sabojāt. Turklāt tradicionālo dārzu īpatnību dēļ (maza platība, sienas, nereti apgrūtināta piekļuve) tie nav piemēroti ražas novākšanas mehanizācijai.

Olīvas apstrādā, ievērojot tradicionālo metodi, kuras pamatā ir “ierobežota pienskābā rūgšana”, tādējādi tiek daļēji mazināts olīvu rūgtums, t. i., procesu aptur, pirms šķīdums ir iesūcies līdz kauliņam.

Šo fermentācijas metodi tradicionāli izmanto minētajā apgabalā, lai saglabātu augļa krāsu, tā īpašo garšu un kraukšķīgumu bez skābuma piegaršas.

Šajā ražošanas nozarē ir bijis daudz nejaušību. Tomēr, pateicoties šķirnes un augsnes atbilstībai, cilvēku uzticībai šim oriģinālajam produktam un vietējo amatnieku zinātībai, gan ražotāji, gan patērētāji atzīst un piekrīt, ka Olive de Nîmes ir patiesa un stabila vērtība.

Atsauce uz specifikācijas publikāciju

(šīs regulas 6. panta 1. punkta otrā daļa)

https://www.inao.gouv.fr/fichier/CDCOliveDeNimes2015.pdf

(1) OV L 343, 14.12.2012., 1. lpp.